Škola – na kraju 2019./2020.

U Osnovnoj školi „Antun i Stjepan Radić“ svaka je školska godina iznimna i posebna, pa tako i ova 2019./2020. Pri tome ne mislimo i ne govorimo o drugačijem kalendaru školske godine niti o pandemiji virusa koja je izmijenila našu svakodnevicu i način provedbe nastave, nego s ponosom govorimo o svim uspjesima i brojnim projektima koji su obilježili nastavnu godinu te čija je iznimnost time i veća zbog ranije navedenih otegotnih okolnosti.

Učenici naše škole, i to njih 215, tako su ove godine mogli sudjelovati i sudjelovali su u preko 90 projekata. Bili su sudionici početka provedbe „Škole za život“, nositelji školskih integriranih i kreativnih dana („Zelena čistka“, Dani kruha, „Milijun djece moli zajedno“, predstave i priredbe za sv. Nikolu i Božić, Pokladni utorak i školski „Pidžama party“), članovi školske zadruge „Alšan“ poznate po svom ekološki osviještenom i humanitarnom radu (izradom ukrasnih predmeta, prirodne kozmetike te akcijama prikupljanja starog papira, baterija i plastičnih boca udruga se pridružila drugim školskim akcijama **„Za djecu Afrike“**, a tu je i hvalevrijedan **„Projekt kumstva djeci u Africi“** u sklopu kojeg učenici i djelatnici naše škole uspješno pomažu u školovanju jednog veselog dječaka iz Afrike). Kreativnih i zanimljivih spomen-dana i tjedana bilo je još mnogo **od kojih izdvajamo:** Dani sjećanja na Vukovar i holokaust, školski Kino dan i Kazališni dan (gostovanje GAK-a Županja s predstavom „Šegrt Hlapić“), Dani medijske pismenosti, Tjedni čitanja, Globe obilježavanje Dana planeta Zemlje i sl. U našoj školi već tradicionalno održao se **međunarodni Festival stripa** **te županijsko Natjecanje iz njemačkoga jezika.** **Učenici naše škole nerijetko su putovali i predstavljali nas i izvan našega mjesta.** Tako su posjetili Jesenski sajam u Tovarniku, nastupali u susjednoj nam BiH, posjetili Vukovar i Karlovac te Sajam knjiga u Zagrebu, sudjelovali na Novigradskom proljeću te na smotri u Kutini povodom Dana zahvalnosti za plodove zemlje, kao i na Šokačkom sijelu. Naši filmaši bili su izrazito uspješni te su izvještavali s brojnih filmskih revija među kojima se posebno ističe **Dubrovnik film festival. Predstavljali su nas učenici i na Hrvatskoj radioteleviziji u prilogu o našoj učionici na otvorenom, a potom i na dodjeli priznanja za tu istu – najbolju – Učionicu na otvorenom u Hrvatskoj.** Posebno svečano bilo je i u Osijeku na dodjeli još jednog iznimnog priznanja našoj školi, i to priznanja **„Mirotvorna škola** 2019. godine“ kao školi koja svojim radom i brojnim projektima pridonosi boljem, tolerantnijem, miroljubivijem društvu. Iako nas je prelazak na nastavu na daljinu spriječio u provedbi još nekih aktivnosti i integriranih dana, nismo se dali omesti pa smo svoja dva projekta **„Imaš talent? Pokaži!“ i „Imaš znanje? Dokaži!“** preselili u virtualni svijet i vrlo ih uspješno proveli uključivši u njih i druge učenike s područja Cvelferije i šire. **Dan škole također smo obilježili u „online“ svijetu prigodnim kvizovima znanja.**

Posebna kategorija uspjeha i iznimnih školskih rezultata jesu **Natjecanja i Smotre** na kojima smo sudjelovali ili na kojima smo tek trebali sudjelovati što se, zbog pandemije virusa, odgodilo do početka sljedeće školske godine. **Među tim rezultatima na koje smo ponosni istaknuli bismo 1. i 2. mjesto na u našoj školi održanom županijskom Natjecanju iz njemačkoga jezika, 1. i 2. mjesto u Županiji za naše vrsne matematičare, 1. i dva 2. mjesta za mlade tehničare, 2., 4. i 7. mjesto na županijskom Natjecanju informatike te 7. mjesto na županijskom Natjecanju iz engleskoga jezika. U sklopu Nacionalnog projekta čitanja „Čitanjem do zvijezda“ ostvarili smo 1. i 3. županijske rezultate. Naši sportaši također bilježe izvrsne rezultate, i to 3. i 4. mjesta na županijskim Natjecanjima nogometa, malog nogometa, rukometa, badmintona i stolnog tenisa. Na međužupanijskoj razini šahovskog natjecanja bilježimo visoko 2. mjesto.** Naše učenice **pozvane su na županijsko Natjecanje iz hrvatskoga jezika, kao i na županijsku smotru Lidrana.** Na županijskom natjecanju Crvenog križa nekoliko učenika naše škole zabilježilo je izvrsno 5. mjesto. Početkom sljedeće školske godine sudjelovat ćemo i na županijskom Natjecanju geografije te županijskom Natjecanju iz kemije na koja smo pozvani, a predstoje nam i **državna Natjecanja iz njemačkoga jezika i tehničke kulture na kojima su naši učenici zaslužili nastupiti.**

Prijavljivali smo se i na razne natječaje Županije, pa su tako, primjerice, naši kratki igrani **filmovi „Lajkaj stvarni svijet, a ne virtualni“ i „Original je uvijek bolji“ osvojili 2. i 4. mjesto. Prva dva mjesta Županijskog „Kviza za školarce“ pripala su upravo učenicima naše škole. Povodom 30 godina Croatia Airlinesa na nagradnom natječaju svojim animiranim filmom osvojili smo 3. mjesto. Sudjelovali smo i u međunarodnom projektu „EU Code Week“ za koji smo dobili certifikat izvrsnosti, dok smo za INA-in eko-projekt „Živi svijet bara i močvara“ osvojili 1. mjesto. Na natječaju Hrvatskih voda „Najmlađi za vode Hrvatske 2019.“ osvojili smo 1. mjesto, a na natječaju „Mladi čuvari prirode“ udruge Biovrt bili smo među 5 najboljih škola. Za film "Reci NE nasilju!" filmska družina naše škole osvojila je 2. nagradu dječjeg žirija na 57. reviji hrvatskog filmskog stvaralaštva djece u Sisku u organizaciji Hrvatskog filmskog saveza. U sklopu međunarodnog projekta za poticanje čitanja "Naša mala knjižnica" 2. razred naše škole osvojio je 1. nagradu u kategoriji "Najbolji literarni natječaj", a pohvaljeni su učenici škole i za sudjelovanje na državnoj razini matematičkog natjecanja Klokan. Učenici naše škole bili su vrlo vrijedni i u likovnom stvaranju pa bilježe prijave na brojne natječaje, od kojih izdvajamo 3. mjesto na natječaju „Josip Pupačić i ja“, na likovnom natječaju „Lidice 2020.“ prošli smo u međunarodni krug natjecanja, a za neke vrsne radove još čekamo rezultate.**

Pojedinačno pohvaljujemo dvanaest učenika osmih razreda koji su svih osam (8) godina postizali odličan uspjeh:

1. Elzedin Alić, 5.00 svih 8 godina
2. Saida Čaluković
3. Lana Dugonjić
4. Hana Kurtović
5. Benjamin Lucić
6. Matija Mikulić
7. Lejla Omerčić
8. Mia Sidor
9. Katarina Sučić
10. Ana Šokčević, 5.00 svih 8 godina
11. Karla Tadić, 5.00 svih 8 godina
12. Noel Vraneš

Čestitamo svim učenicima naše škole na izvrsnoj školskoj godini koju smo završili s 148 odličnih učenika (od toga 40 s općim uspjehom 5.00), a svih 215 vrijednih, kreativnih i dragih učenika uzorna vladanja.

Tekst napisala: Tamara Gutić Filipović, mag.